Aisyah Aminy

Aisyah Aminy (lahèr 1 Desember 1931) èngghi panèka politikus asal Indonèsia. Salèrana aropa'aghi angghuta DPR RI/MPR RI molaè taon 1977 kantos taon 2004 awakilè Partai Persatuan Pembangunan (PPP). Aisyah aropa'aghi sala sèttong politikus Indonèsia sè palèng abhit toju' è korse parlemèn. Aisyah lahèr dâri pasangngan Muhammad Amin bân Jalisah asal Magek, Agam, Sumatera Barat. Orèng towana aropa'aghi padhâghâng sè tarkennal è Padangpanjang. Aisyah aropa'aghi sala sèttong morèd Diniyah Putri. Saampona lulus dâri sakola gâpanèka, salèrana anerrossaghi ka Sekolah Guru Agama. Saterrossa salèrana araè ghellâr sarjana hukum è Universitas Islam Indonesia, Yogyakarta.

È masa Agrèsi Militèr Bâlândhâ II, salèrana noro' ajuwang kalabân aghâbung è bâgiyân dapor umum bân Palang Mèrah Indonèsia. Nalèka ngalampana akuliah è Yogyakarta, salèrana aktif è organisasi PII bân Himpunan Mahasiswa Islam. Karièrra èmolaè nalèka salèrana èajhâ' sarèng Mohammad Roem ka'angghuy adhâddhi pambèla hokom Kasman Singodimedjo. Molaè gâpanèka, salèrana terros èajhâ' sarèng Roem ka'angghuy nanganè kasus-kasus hokom. È taon 1959, salèrana ampon adhâddhi advokat indepènden bân terros alako è bidhâng gâpanèka kantos taon 1987.

È taon 1967, salèrana kapèlè minangka angghuta DPR-GR. Saterrossa molaè taon 1977 kantos 2004, salèrana terros kapèlè minangka angghuta MPR bân DPR dâri Partai Persatuan Pembangunan. È parlemèn, salèrana aropa'aghi sala sèttong orèng sè ahle bicarâ. Amarghâ pènther adebat, salèrana èjhughulughi minangka "Sènga Babine' dâri Senayan".

 Sombher